《赠浃上人一上人》
宋代·吕本中

君行南山南，我在北山北。不闻浴鹄白，但见染丝黑。

老境欲浴浴，快意须得得。孰知百雉坚，而有一日克。

浃如涧底松，纵老终不踣。一如云间鹤，不复可羁勒。

我如千里风，遇此两鸿鹄。明珠脱氛翳，晓日破昏塞。

宿障不尽除，胸次犹笔墨。君看说诗口，乃是拔山力。

冷霜卧偃蹇，岁月饱封殖。谁能窥藩篱，未易得阃阈。

政当敛光芒，不必须缘饰。相从无何乡，败衲依破裓。

更令好事人，妙语添一则。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。